Þegar talað er um fjármálalæsi er verið að tala um getuna til að fjalla um peninga og meðferð þeirra án vandræða , skilja helstu atriði eigin fjármála og hvernig er hægt að hafa áhrif á þau . Reglulega kemur upp umræðan um það hve Íslendingar séu illa að sér í fjármálalæsi . Mikið var unnið í þessum málum á árunum 2008 - 2009 en þá var meðal annars stofnuð nefnd af viðskiptaráðherra Íslands til að kanna stöðuna . Þá kom í ljós að aðeins um helmingur almennings væri almennilega fjármálalæs og að því væri sérstaklega ábótavant hjá tekjulægstu hópunum og þeim sem hafa litla menntun . Niðurstaða nefndarinnar var að lokum sú , að orðatiltækið » þetta reddast « væri ríkjandi í hugsun Íslendinga . Því um leið og minnihluti sagðist ekki hafa áhyggjur af fjármálum sínum , þá var meirihlutinn á því að geta ekki greitt skuldir sínar á réttum tíma næsta hálfa árið . Vandinn í kennslu fjármálalæsis liggur ekki í því að hana vanti inn í námsskrár , heldur er það frekar vilji og kunnátta kennara sem ákvarðar hvort þetta sé tekið fyrir . Námsefnið er til og kunnáttan er til staðar , það vantar bara nokkur verkfæri til að miðla henni . Þegar við tölum um fjármálalæsi meinum við m.a. að einstaklingur eigi að hafa vit á helstu hugtökum sem koma fyrir á launaseðli hans og hvernig þeir liðir eru reiknaðir . Hvernig og hvers vegna skuli borga skatt , grunnur í gerð heimilisbókhalds , hvað kostar að borga með korti og hvernig er best að ávaxta laun eða lífeyrirssparnað eftir því hvernig kerfi eru í gangi hverju sinni . Fjárhagsleg framtíð Svona kennsla mun styrkja vitund þeirra einstaklinga sem neytenda og auka siðferði í fjármálum . Íslendingar eru það heppnir að eiga Stofnun um fjármálalæsi , forstöðumaður hennar , Breki Karlsson , hefur verið duglegur að vekja athygli á vankunnáttu í fjármálalæsi og um leið mikilvægi þess . » Með bættu fjármálalæsi hefur fólk tækifæri til að móta fjárhagslega framtíð sína út frá því efnahagsumhverfi sem það býr við . Það stuðlar einnig að gagnrýninni og upplýstri umræðu og ýtir undir fyrirhyggju í fjármálum . Þannig er ekki aðeins lagður grunnur að meiri lífsgæðum , heldur einnig stuðlað að ábyrgara og heilbrigðara samfélagi , « segja samtökin um eiginleika fjármálalæsis . En um leið og við eigum þessa stofnun sem vinnur að þjóðarátaki í fjármálalæsi , gerum kannanir og skýrslur þá erum við ekki að taka almennilega á vandanum . Stýrihópur um eflingu fjármálalæsis í grunn - og framhaldsskólum var settur á laggirnar 2011 og á að ljúka vinnu í árslok 2014 . Við höfum þurft að taka á ýmsum kvillum þess að fjármálalæsi fólks er ekki meira en raun ber vitni og þar má til að mynda nefna SMS-lánin . Vonandi koma aðgerðir út úr vinnu stýrihópsins , hnitmiðuð niðurstaða þar sem Íslendingar eru teknir í fjármálakennslu á mannamáli áður en það verður að vandamáli hjá einstaklingum sem þurfa að treysta á að » þetta reddist « . Greinin birtist í Morgunblaðinu 29. mars 2014 .